
Magyarország területén található házi méh (Apis mellifera) populációk genetikai diverzitás vizsgálata mitokondriális DNS vizsgálattal

A méhek az emberiség számára és az ökoszisztémában egy rendkívül fontos szerepet töltenek be. Alapvető fontosságúak az egyre inkább növekedő élelemszükséglet miatt, a beporzás legnagyobb hányadát végzik a rovarok között illetve természetes édesítőszert biztosítanak számunkra. Magyarország őshonos méhfajtája a krajnai méh (Apis mellifera carnica), mely fajnak elterjedési területe Ausztria, Szlovénia, Horvátország, Bosznia-Hercegovina, Albánia, Szerbia, Magyarország és Románia. Az alpesi, a pannon és a földközi-tengeri zónákon nyugat-keleti irányba terjednek. Az intenzív tenyésztés, a migrációs méhészet illetve a hibridizáció lehetősége okozhatott változást a krajnai méh genetikai állományában.
Választ szerettünk volna kapni arra a kérdésre, hogy a hazánkban élő krajnai méh fajta genetikailag mennyire egységes és mennyire különül el az Apis nemzetségbe sorolt más fajtáktól.
Mitokondriális DNS (mtDNS) vizsgálattal elemeztük a házi méh (Apis mellifera) genetikai struktúráját, összesen 56 egyed bevonásával. A minták 7 magyar méhészetből (Budapest, Dinnyebereki, Fertőszentmiklós, Kiskunfélegyháza, Nyírcsaholy, Perkupa, Hajdúvid) és 10 külföldi méhészetből (Bialowieza, Krakkó, Wroclaw, Bydgoszcz, Bologna, Galizia, Cantabria, Murcia, Navarra, Jibloo) lettek begyűjtve, méhészetenként 4 családból, családonként egy-egy 5-7 napos dolgozó álca vizsgálatával.
A mtDNS egyik legvariabilisabb -citokróm oxidáz I- régióját választottuk ki, melynek 426 bp hosszúságú részét elemeztük. A vizsgált összes mintában 10 haplotípust találtunk 14 variábilis pozícióval, a haplotípus és nukleotid diverzitás értékek alacsonyak voltak: Hd: 0,534±0,079; Pi: 0,006±0,001. A magyar minták 2 haplotípusba tartoznak és nagyon alacsony genetikai variabilitás jellemzi őket (0,071±0,065). A nukleotid diverzitás 0,000±0,000. Az előbb említett mutatókon kívül az állományok közötti genetikai elkülönülés hiányát bizonyítja a Neighbor-Joining modell és a median-joining network alapján szerkesztett filogenetikai fa is.
Összességében megállapíthatjuk, hogy a Magyarországon található krajnai méh populációk még genetikailag egységesek. Az általunk vizsgált mintákban idegen hatás nem vagy csak csekély mértékben jellemző.
Az OTDK-n történő részvételt a "TÁMOP-4.2.2/B-10/1-2010-0024. A Debreceni Egyetem tudományos képzési műhelyeinek támogatása" pályázat támogatta.



